《和胡观光》
宋代·王庭圭

伊昔桥门盛，环观壁水春。一鸣先折桂，百拙误谋身。

憔悴湘江先，淹留京洛尘。思归缘竹鹤，静念愧朝绅。

顾我蓬蒿贱，逢君海岱珍。赠言多溢美，秀气发清淳。

本出东皋裔，元非水北人。山灵回俗驾，幕府盛谈宾。

骏骨千金重，沙鸥万里驯。人生各有趣，忍负接䍦巾。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。